

**Projektovanie geologickej úlohy podľa § 16 až 20 vyhlášky Ministerstva životného prostredia Slovenskej republiky č. 51/2008 Z. z., ktorou sa vykonáva geologický zákon v znení neskorších predpisov**

Projekt obsahuje spôsob riešenia geologickej úlohy, jej zabezpečenie, harmonogram a predpokladané výsledky geologických prác. Súčasťou projektu financovaného z prostriedkov štátneho rozpočtu alebo z iných verejných zdrojov je odôvodnenie geologickej úlohy a rozpočet geologickej úlohy.

**Titulný list**

Projekt na titulnom liste obsahuje:

1. názov geologickej úlohy,
2. dátum vyhotovenia,
3. druh geologických prác,
4. etapu geologického prieskumu,
5. názov objednávateľa a zhotoviteľa geologických prác a zodpovedného riešiteľa geologickej úlohy.

**Geologická časť projektu**

Spôsob riešenia geologickej úlohy v geologickej časti projektu obsahuje:

a) miestopisné vymedzenie skúmaného územia alebo skúmaného objektu obsahujúce primerane k veľkosti územia číslo mapového listu v mierke 1 : 10 000 alebo 1 : 50 000, názov a číselný kód kraja, okresu a obce, názov katastrálneho územia a kód katastra,

b) cieľ geologickej úlohy uvádzajúci okruh otázok, ktoré treba riešiť s prihliadnutím na budúce hospodárske, technické, prípadne vedecké využitie ich výsledkov,

c) východiskové údaje o území, o geologických činiteľoch podmieňujúcich jej riešenie a doterajšiu geologickú preskúmanosť územia,

d) vzťah k tvorbe a ochrane životného prostredia,

e) postup riešenia a jeho odôvodnenie,

f) špecifikáciu, počet a rozsah projektovaných druhov prác vrátane technologických prác a špeciálnych prác a skúšok s časovou nadväznosťou na ich realizáciu,

g) kvalitatívne požiadavky na vykonávanie geologických prác a špecifikáciu kontrolných prác počas riešenia,

h) mapy, rezy, výkresy, ktoré vyjadrujú cieľ geologickej úlohy a spôsob jej riešenia,

i) zoznam použitej literatúry a iných zdrojov.

Ku každej environmentálnej záťaži, ktorá je predmetom projektu zároveň obsahuje projekt nasledujúce údaje:

|  |  |  |  |  |  |
| --- | --- | --- | --- | --- | --- |
| Názov EZ | Počet obyvateľov potenciálne ohrozených EZ | Plocha monitorovaných EZ | Typ lokality:  Uvedie sa jedna z nasledujúcich oblastí:  A: mestské prostredie  B: opustená priemyselná lokalita  C: územie prechádzajúce zmenou | Riešená EZ sa nachádza v chránenom území podľa osobitných predpisov[[1]](#footnote-1) | Hodnota predbežného rizika ,,K“ |
|  |  |  | A/B/C | ÁNO/NIE |  |

**Technická časť projektu**

Zabezpečenie riešenia geologickej úlohy v technickej časti projektu obsahuje:

a) určenie technologických postupov projektovaných geologických prác vrátane podmienok   
na vykonávanie geologických prác,

b) určenie technických prostriedkov na riešenie geologickej úlohy,

c) určenie miesta a spôsobu ukladania nerastnej suroviny, vzoriek, vrtnej drviny, použitého vrtného výplachu, vypúšťania podzemných vôd a iných látok získaných pri vykonávaní geologických prác,

d) určenie spôsobu nakladania s odpadmi vzniknutými pri vykonávaní geologických prác,

e) riešenie likvidačných, prípadne zabezpečovacích a rekultivačných prác,

f) pôsob zabezpečenia vstupov na pozemky, opatrenia na zabezpečenie záujmov chránených osobitnými predpismi a opatrenia na zamedzenie vzniku škôd pri vykonávaní geologických prác, spôsob náhrady škôd a opatrenia na zaistenie bezpečnosti a ochrany zdravia pri práci a bezpečnosti prevádzky, protipožiarne opatrenia, sociálne a hygienické vybavenie.

**Rozpočet geologickej úlohy**

Rozpočet geologickej úlohy obsahuje vyčíslenie predpokladaných nákladov na geologické práce zahrnuté do projektu vrátane nákladov na projekt, vypracovanie a posudzovanie záverečnej správy, zabezpečenie, údržbu   
a likvidáciu geologických diel a geologických objektov a dohodnutej rezervy na krytie nákladov, ktoré nemožno   
v projekte predvídať.

Rozpočet geologickej úlohy obsahuje vyčíslenie predpokladaných nákladov na geologickú úlohu podľa druhu prác. Druhom prác sa rozumejú najmä geologické činnosti, technické práce, geofyzikálne práce, geochemické práce, technologické práce, laboratórne práce, terénne meračské práce, vzorkovacie práce a geodetické činnosti.

Rozpočet geologickej úlohy je vypracovaný v rozsahu, ktorý tvorí podklad na stanovenie predpokladanej hodnoty zákazky a následného procesu verejného obstarávania na geologickú úlohu podľa zákona č. 25/2006 Z. z. o verejnom obstarávaní a o zmene a doplnení niektorých zákonov.

**Odôvodnenie geologickej úlohy financovanej zo štátneho rozpočtu**

V odôvodnení geologickej úlohy financovanej zo štátneho rozpočtu sa odôvodňuje hospodárska potreba alebo iná potreba jej riešenia, ak ide o návrh variantných riešení, aj prínos riešenia doložený prípadným porovnaním rozpočtových nákladov.

Pri odôvodnení sa vychádza z geologickej úlohy financovanej zo štátneho rozpočtu, prihliada sa aj na geologický zámer, najmä na potrebné geologické práce v nasledujúcich etapách geologického prieskumu, prípadne aj na možné využitie geologických diel a geologických objektov po skončení geologického prieskumu na iné účely. Odôvodnením geologickej úlohy môže byť aj odvolanie sa na schválenú prípravnú dokumentáciu alebo na záverečnú správu predchádzajúcej etapy geologického prieskumu, ak obsahuje odôvodnenie nasledujúcej etapy geologického prieskumu.

**Osobitné náležitosti projektu**

Osobitnými náležitosťami projektu sú:

a) ak ide o geologický prieskum životného prostredia, ktorým sa zisťuje a overuje pravdepodobná environmentálna záťaž:

1. údaje o činnosti, ktorá viedla ku vzniku pravdepodobnej environmentálnej záťaže,

2. identifikácia a charakteristika pravdepodobného zdroja úniku znečisťujúcich látok,

3. identifikácia a charakteristika predpokladaných znečisťujúcich látok,

4. údaje o charaktere horninového prostredia v pásme prevzdušnenia a pásme nasýtenia,

b) ak ide o geologický prieskum životného prostredia, ktorým sa zisťuje a overuje znečistenie spôsobené činnosťou človeka alebo environmentálna záťaž,

1. údaje o činnosti, ktorá viedla ku vzniku znečistenia spôsobeného činnosťou človeka alebo environmentálnej záťaže,

2. identifikácia zdroja úniku znečisťujúcich látok,

3. údaje o rozsahu a stupni znečistenia životného prostredia,

4. údaje o smere šírenia znečisťujúcich látok,

5. charakteristika zistených znečisťujúcich látok vrátane ich kvantitatívnych a kvalitatívnych parametrov,

6. údaje o charaktere horninového prostredia v pásme prevzdušnenia a pásme nasýtenia,

c) ak ide o sanáciu geologického prostredia podľa alebo sanáciu environmentálnej záťaže,

1. údaje o výsledkoch geologického prieskumu životného prostredia, ktorým sa zistilo znečistenie spôsobené činnosťou človeka alebo environmentálna záťaž,

2. výsledky analýzy rizika znečisteného územia.

d) ak ide o monitoring environmentálnych záťaží, možno použiť písm. a)

**Rámcový projekt geologickej úlohy**

Na rámcový projekt geologickej úlohy sa vzťahujú vyššie uvedené požiadavky v rozsahu primeranom typu environmentálnej záťaže, rozsahu kontaminácie a stupňu predchádzajúcej preskúmanosti.

1. Zákon č. 543/2002 Z. z. o ochrane prírody a krajiny v znení neskorších predpisov, zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, zákon č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov, zákon č. 49/2002 Z. z. o ochrane pamiatkového fondu v znení neskorších predpisov. [↑](#footnote-ref-1)